Guvernul ar intenționa să majoreze cota TVA
Marcel Boloș a menționat recomandarea făcută de Banca Mondială în legătură cu adoptarea unei cote unice a taxei pe valoare adăugată (TVA). Potrivit ministrului Finanțelor, cota standard este una dintre cele mai scăzute la nivelul Uniunii Europene.
"Mă refer la anumite măsuri care privesc taxa pe valoare adăugată. Aici avem și recomandarea pe care o are Banca Mondială și avem și aceste cote diferențiate pe care le practicăm. Întâi de toate, cota standard este una dintre cele mai scăzute la nivelul Uniunii Europene.
Aceste re-ajustări în ceea ce privește cota standard de TVA și o singură cotă, așa cum cere Comisia Europeană, sunt o alternativă de luat în calcul ca să avem celălalt obiectiv dus la bun sfârșit, acela de reducere a impozitării muncii", a declarat el pentru Antena 3 CNN.
Întrebat dacă aceste ajustări ar implica majorarea TVA-ului de la 9 la 19%, ministrul Finanțelor a declarat:
"Este prematur de precizat care va fi soluția în ceea ce privește taxa pe valoarea adăugată.
Poate fi o singură cotă standard sau poate fi vorba de anumite facilități care să fie trecută din cotele reduse în cota standard și, pe de altă parte, să avem asigurată finanțarea pentru categoriile de cheltuieli importante ale statului și mă refer aici la recalcularea pensiilor sau la majorările salariale".
Ce ar însemna creșterea cotei TVA pentru România?
Sociologul Vladimir Ionașc a explicat ce ar însemna creșterea cotei TVA pentru România. Pentru români, spune el, va însemna prețuri mai mari.
Sociologul a spus că cel mai probabil, acest lucru se va întâmpla după 01 ianuarie 2025. Atunci când nu vor mai fi alegeri, presiunea nu va fi atât de mare, a punctat el.
"Probabil vor exista reacții din societate împotriva acestei decizii, dar cel puțin din ceea ce am înțeles eu din partea tuturor analiștilor economici fiscali toţi spun că anul viitor trebuie să ne așteptăm la astfel de lucruri, pentru că pe de o parte, din punct de vedere din punctul de vedere al încasărilor, al bugetului, România nu stă minunat și după acest an electoral probabil va trebui să existe niște ajustări.
Pe de altă parte, înțeleg că aceasta este una dintre solicitările celor de la OECD, dacă ne dorim să intrăm în OECD și înțeleg că ăsta e obiectivul nostru.
Deci trebuie să ne așteptăm ca anul viitor să existe multe modificări, inclusiv aceasta cu uniformizarea TVA-ului. Bine că ministrul, chiar dacă pentru coaliție, din punctul meu de vedere, la nivel de comunicare, este un dezastru, e bine că vine și anunță publicul din timp că se va întâmpla. De fiecare dată, domnia sa iese și de din casă, lucru pe care probabil cei din coaliție nu și-ar dori să apară în spaţiul public", a afirmat el la Antena 3 CNN.
Ce se va întâmpla cu impozitarea progresivă a salariilor?
Tot la Antena 3 CNN, Marcel Boloș a furnizat detalii noi cu privire la impozitarea progresivă a salariilor în România. Din perspectiva sa, implementarea unei astfel de impozitări revine unui viitor Guvern.
Acesta a amintit că Banca Mondială și OCDE au făcut recomandări similare pentru România.
Ministrul Finanțelor a subliniat că sistemul românesc de impozitare a salariilor se numără printre cele mai ridicate din blocul comunitar. De aceea, el consideră că a venit momentul pentru ceea ce el numește o reechilibrare.
Marcel Boloș a mai spus că ar fi necesar un pachet complet de politică fiscală. Iar în urma acestuia, ar trebui să existe:
- o reducere a impozitării muncii, transferul sarcinii fiscale spre consum și impozitarea capitalului
- sau măsuri punctuale care vor aduce mai mulți bani la buget pe un termen scurt
"Dacă se va avea în vedere întreaga impozitare a muncii trebuie să gândim pachetul acesta complet de politică fiscală în urma căruia fie ne alegem cu o reducere a impozitării muncii, şi cred că acesta ar fi un obiectiv important pentru România, şi transferul sarcinii fiscale spre consum şi spre impozitarea capitalului, fie doar ne alegem cu măsuri punctuale, care pot aduce pe termen scurt mai mulţi bani la buget" a declarat acesta.
Într-un comunicat la începutul lunii martie, prim-ministrul Marcel Ciolacu a afirmat că nu este adeptul impozitului progresiv.
El a adăugat că nu este prevăzut să avem un impozit progresiv pe salarii în 2025. Cu toate acestea, a clarificat conceptul acestui tip de impozit.